Quicumque illius terræ vult heres effici de qua Psalmista dicit: «Credo videre bona Domini in terra viventium», hanc terram quam pedibus calcamus et quam vermes inhabitant, ne pigritet dare pro ipsa. Quod ego Ermengardis cupiens facere, dono ad locum Cluniacum unum mansum qui vocatur Enves, cum consensu mei mariti Walterii et filiorum meorum Wigonis et Stephani, et nepotis mei Rotlanni, pro redemptione peccatorum meorum et salute animæ meæ; in quo loco donnus Hugo abba magis prodesse quam preesse videtur. Si quis huic meæ donationi aliquam calumpniam vel litem inferre temptaverit, iram Dei omnipotentis incurrat, nisi emendaverit.